શુભ પ્રસંગે કે અશુભ પ્રસંગે રજા પડે છે. એથી આપણે જાણી શકીએ છીએ કે જીવનમાં સુખ અને દુઃખ બંને છે. મહાપુરુષોના જન્મદિવસની અને મૃત્યુદિવસની – એમ બંને દિવસની રજા પાળવામાં આવે છે. મહાપુરુષોએ કહેલું અને કરેલું તો સમયના પ્રવાહમાં તણાઈ જાય છે, પણ ચિરંજીવી તો રહે છે એમના માનમાં પડતી રજાઓ ! વળી મોટા ભાગના મહાપુરુષોને મહાન બનાવવામાં એમની પત્નીઓનો જ ફાળો હોય છે, એ જગવિદિત વાત છે. તો જ્યારે જ્યારે મહાપુરુષોની જયંતીઓ ઉજવાય ત્યારે ત્યારે તેમનાં એ ‘અડધિયાં’ની એટલે કે એમની અર્ધાંગનાઓની જયંતીઓ પણ શા માટે ન ઉજવવી ? લ્યો, તમે જ કહો કે જો રામના જન્મદિવસની રજા પડતી હોય તો પછી સીતાના જન્મદિવસની રજા શા સારુ ન રાખવી ?